Estoria 95: Ti Panangisuro ni Jesus
MAYSA nga aldaw kuna ni Jesus iti maysa a lalaki nga ayatenna dagiti kaarrubana. Ti lalaki nagsaludsod ken Jesus: ‘Asino ti kaarrubak?’ Ammo ni Jesus ti pampanunoten daytoy a lalaki. Pampanunoten ti lalaki a dagiti laeng tattao iti mismo a rasa ken relihionna dagiti kakaarrubana. Gapuna kitaentayo no aniat’ imbaga ni Jesus kenkuana.
Nagistoria maipapan ti maysa a Judio ken Samaritano. Ammotayon a kaaduan a Judio saanda a kaykayat dagiti Samaritano. Adtoy ti estoria ni Jesus.
Maysa nga aldaw adda Judio a sumalsalog iti maysa a kalsada nga agturong Jerico. Ngem isut’ sinaneb dagiti mannanakaw. Innalada ti kuartana ket sada minalmalo agingga a dandani matay.
Kalpasanna, maysa a padi a Judio ti nagna iti dayta a kalsada. Nakitana daydiay lalaki. Aniat’ pagarupmo nga inaramidna? Isut’ bimmallasiw laeng iti bangir ti kalsada ket sa nagtultuloyen iti dalanna. Idi kuan adda maysa manen nga immay. Maysa a Levita. Uray isu di met nagsardeng. Makitamon ti padi ken ti Levita idiay adayo.
Ngem asino daydiay maysa a tumultulong iti tao a tinulisanda? Isut’ maysa a Samaritano. Agagasanna dagiti sugatna. Kalpasanna impanna ti Judio iti lugar a mabalinna a paginanaan ken pagpaimbaganna.
Idi nalpasnan ti estoriana, kuna ni Jesus: ‘Asino kadagitoy a tallo ti kunam nagtignay kas kaarruba ti tao a tinulisanda?’
Simmungbat ti lalaki: ‘Ti Samaritano. Isut’ naasi iti daydiay tao a tinulisanda.’
Kuna ni Jesus: ‘Husto. Inka ngarud ket tratuem dagiti dadduma kas ti inaramidna.’
Dika kadi kayat ti wagas a panangisuro ni Jesus?
Lucas 10:25-37.
Dagiti Saludsod
- Ania ti sinaludsod ti maysa a lalaki ken ni Jesus, ken apay?
- Ania ti ammotayon maipapan kadagiti Judio ken Samaritano?
- Iti estoria nga insalaysay ni Jesus, ania ti napasamak iti maysa a Judio a sumalsalog iti kalsada nga agturong idiay Jerico?
- Ania ti napasamak idi adda nagna iti dalan a maysa a padi a Judio ken maysa a Levita?
- Iti ladawan, siasino ti mangtultulong iti Judio a dinangran dagiti tulisan?
- Idi nalpasen ti estoria ni Jesus, ania ti insaludsodna, ket ania ti insungbat ti lalaki?
Kanayonan a salsaludsod
- Basaenyo ti Lucas 10:25-37.
Imbes a nangted iti direkta a sungbat, kasano a tinulongan ni Jesus ti maysa a lalaki a nalaing iti Linteg a mangtarus iti bambanag? (Luc. 10:26; Mat. 16:13-16)
Kasano nga inusar ni Jesus dagiti ilustrasion a mangparmek iti panangidumduma iti biang dagiti agdengdengngeg kenkuana? (Luc. 10:36, 37; 18:9-14; Tito 1:9)
ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn kea_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn